สรรพากรเบ่งเป้าภาษี20%
ขยายทีมเพิ่มประสิทธิภาพรีดภาษีหาเงินโปะทดแทนลดภาษีนิติบุคคล
30 มี.ค. 2556

ขยายทีมเพิ่มประสิทธิภาพรีดภาษีหาเงินโปะทดแทนลดภาษีนิติบุคคล
รีดภาษีทั่วไทย หารายได้ให้รัฐลงทุน
นายสาธิต รังคสิริ อธิบดีกรมสรรพากร กล่าวว่า นายอารีพงศ์ ภู่ชอุ่ม ปลัดกระทรวงการคลัง ได้มาตรวจเยี่ยมกรมสรรพากร และยืนยันที่จะสนับสนุนเพิ่มระบบไอที 2,000 ล้านบาท และกำลังคน 2,000 คน เพื่อให้กรมสรรพากรเก็บภาษีมากขึ้น เพื่อนำไปสนับสนุนรัฐบาลเพื่อการลงทุนตามยุทธศาสตร์ของชาติ
นายสาธิต กล่าวว่า ปีงบประมาณ 2556 มีเป้าเก็บภาษี 1.74 ล้านล้านบาท ขยายตัวเพิ่มขึ้นจากปีที่ผ่านมา 10% โดยการเก็บภาษี 5 เดือนที่ผ่านมาเก็บได้เกินเป้า 9 หมื่นล้านบาท หรือ 20% ของเป้าที่ตั้งไว้




 
อย่างไรก็ตาม การเก็บภาษีของกรมสรรพากรจะได้รับผลกระทบจากการลดภาษีนิติบุคคลจาก 30% เป็น 20% ทำให้ภาษีปีนี้หายไป 8.2 หมื่นล้านบาท จากการแยกยื่นภาษีสามีภรรยา 7,000 ล้านบาท ซึ่งกรมสรรพากรจะต้องเก็บภาษีให้ขยายตัวจากปีที่ผ่านมาไม่น้อยกว่า 20% ถึงจะเก็บภาษีได้ตามเป้าที่ตั้งไว้
อธิบดีกรมสรรพากร กล่าวว่า ได้ชี้แจงกับปลัดกระทรวงการคลังให้ทราบว่า กรมมีแผนการเก็บภาษีทั้งในระยะสั้นและระยะยาวเพื่อให้การเก็บภาษีได้ตามเป้า ในระยะสั้นให้มีการประเมินภาษีผู้ประกอบการก่อนการเสียจริงว่ามีรายได้เกิดขึ้นเท่าจากการเสียภาษีมูลค่าเพิ่ม นำไปเทียบกับรายได้ 2-3 ปีที่ผ่านมา และประเมินว่าจะมีกำไรเกิดขึ้นเท่าไร เพื่อผู้เสียภาษีจริงจะได้ตรวจสอบได้ง่ายว่ามีการเสียภาษี
“ได้สั่งให้กรมสรรพากรทั้งประเทศดำเนินการตรวจสอบการประเมินเสียภาษีล่วงหน้าว่าการเก็บจะได้ตามเป้าหมายหรือไม่ หากไม่ได้จะดำเนินการและแก้ไขอย่างไร ให้มีการตรวจสอบผู้ประกอบการที่ได้รับประโยชน์จากนโยบายของรัฐบาล ทั้งโครงการ 3จี การกู้เงินน้ำ 3.5 แสนล้านบาท โครงการบ้านหลังแรก รถคันแรก” นายสาธิต กล่าว
นายสาธิต กล่าวว่า กรมได้ตั้งทีมศึกษาหาความเสี่ยงของการเก็บภาษีว่ามีธุรกิจตรงไหนอะไรบ้างที่มีการเสียภาษีที่ไม่ถูกต้อง เป็นจำนวนภาษีที่เสียหายเท่าไร และจะดำเนินการอย่างไร เพื่อให้เก็บภาษีได้ครบถ้วน โดยให้มีการดูเป็นรายภาคอุตสาหกรรม และลงไปในรายบริษัทด้วย
นอกจากนี้ จะให้กรมสรรพากรมีการเชื่อมข้อมูลของผู้เสียภาษีทั้งในกรม และกับหน่วยงานอื่น เพื่อตรวจสอบว่ามีการไปจดทะเบียนดำเนินธุรกิจในที่ต่างๆ ธุรกิจใดบ้าง เพื่อให้แน่ใจว่ามีการเสียภาษีครบถ้วน